## Odluka Ustavnog suda Republike Hrvatske broj: U-IIIA-2660/2004 od 4. studenoga 2004.

### NN 164/2004 (26.11.2004.), Odluka Ustavnog suda Republike Hrvatske broj: U-IIIA-2660/2004 od 4. studenoga 2004.

# USTAVNI SUD REPUBLIKE HRVATSKE

2902

Ustavni sud Republike
Hrvatske, u Drugom vijeću za odlučivanje o ustavnim tužbama, u sastavu sudac
Jasna Omejec, predsjednik Vijeća, te suci Marijan Hranjski, Ivan Matija, Ivan
Mrkonjić, Emilija Rajić i Vice Vukojević, članovi Vijeća, odlučujući o ustavnoj
tužbi Ž. K. iz Z., zastupanog po B. J. V., odvjetnici u Z., na sjednici održanoj
4. studenoga 2004. godine, jednoglasno je donio

## ODLUKU

I. Ustavna tužba se usvaja.

II. Općinski sud u Zagrebu dužan je donijeti odluku u
predmetu koji se vodi pred tim sudom, pod poslovnim brojem: Pr-4867/03 (ranije
broj: Pr-2583/93) u najkraćem mogućem roku, ali ne duljem od deset (10)
mjeseci, računajući od prvog idućeg dana nakon objave ove odluke u »Narodnim
novinama«.

III. Na temelju članka 63. stavka 3. Ustavnog zakona
o Ustav­nom sudu Republike Hrvatske (»Narodne novine«, broj 49/02. – pročišćeni
tekst), podnositelju ustavne tužbe Ž. K. iz Z., O. 13, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst) u iznosu od
11.700,00 kuna.

IV. Naknada iz točke III. izreke ove odluke bit će
isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim novinama«.

```
Obrazloženje
```

1.
Podnositelj ustavne tužbe, temeljem članka 63. Ustavnog zakona o Ustavnom sudu
Republike Hrvatske (»Narodne novine«, broj 49/02. – pročišćeni tekst, u daljnjem
tekstu: Ustavni zakon), podnio je dana 16. srpnja 2004. godine ustavnu tužbu
radi duljine parničnog postupka.

ČINJENICE
VAŽNE ZA USTAVNOSUDSKI POSTUPAK

2. Dana
4. studenoga 1993. godine podnositelj je Općinskom sudu u Zagrebu podnio tužbu
radi poništenja odluke o prestanku radnog odnosa protiv tuženika A.-A. d.d.

Do 5.
studenoga 1997. godine održano je devet ročišta, te je provedeno potrebno
vještačenje.

Ročišta
su zatim održana 15. prosinca 1997. godine, 4. ožujka i 20. listopada 1998.
godine, 20. svibnja, 24. lipnja i 15. studenoga 1999. godine, 28. ožujka i 8.
lipnja 2000. godine kada je glavna rasprava zaključena.

Rješenjem
od 12. srpnja 2000. godine glavna rasprava je preotvorena.

Ročište
je održano 12. listopada 2000. godine, glavna rasprava je zaključena i donijeta
presuda kojom je tužbeni zahtjev usvojen. Rješenje o ispravku presude donijeto
je 15. siječnja 2001. godine.

Tuženik
je izjavio žalbu na presudu dana 27. rujna 2001. godine.

Županijski
sud u Zagrebu potvrdio je presudu suda prvog stupnja dana 23. srpnja 2002.
godine.

Tuženik
je izjavio reviziju dana 4. listopada 2002. godine.

Dana
12. veljače 2003. godine Vrhovni sud Republike Hrvat­ske usvojio je reviziju i
ukinuo pobijane presude te predmet vratio Općinskom sudu u Zagrebu na ponovno suđenje.

Pred
Općinskim sudom u Zagrebu održano je ročište dana 25. listopada 2004. godine, a
iduće je određeno za dan 15. studenoga 2004. godine.

3.
PRAVO VAŽNO ZA USTAVNOSUDSKI POSTUPAK

Odredbom
članka 29. stavka 1. Ustava Republike Hrvatske propisano je:

»Članak
29.

Svatko
ima pravo da zakonom ustanovljeni neovisni i nepristrani sud (...) u razumnom
roku odluči o njegovim pravima i obvezama (...).«.

Odredbom
članka 63. Ustavnog zakona propisano je:

»Članak
63.

(1)
Ustavni sud će pokrenuti postupak po ustavnoj tužbi i prije no što je iscrpljen
pravni put, u slučaju kad o pravima i obvezama stranke (...) nije u razumnom
roku odlučio sud (...).

(2) U
odluci kojom usvaja ustavnu tužbu zbog nedonošenja akta u razumnom roku iz
stavka 1. ovoga članka, Ustavni sud će nadležnom sudu odrediti rok za donošenje
akta kojim će taj sud meritorno odlučiti o pravima i obvezama (...)
podnositelja. Rok za donošenje akta počinje teći idućeg dana od dana objave
odluke Ustavnog suda u »Narodnim novinama«.

(3) U
odluci iz stavka 2. ovoga članka Ustavni sud će odrediti primjerenu naknadu
koja pripada podnositelju zbog povrede njegova ustavnog prava koju je sud
učinio kada o pravima i obvezama podnositelja (...) nije odlučio u razumnom
roku. Naknada se isplaćuje iz državnog proračuna u roku od tri mjeseca od dana
podnošenja zahtjeva stranke za njezinu isplatu.«.

*Ustavna
tužba je osnovana.*

4.
Svoju odluku Ustavni sud obrazlaže sljedećim utvrđe­njima:

4.1.
DULJINA SUDSKOG POSTUPKA

Prvostupanjski
parnični postupak započeo je 4. studenoga 1993. godine tužbom podnositelja
Općinskom sudu u Zagrebu radi poništenja odluke o prestanku radnog odnosa
protiv tuženika A.-A. d.d.

Međutim, duljina postupka ne uzima se u razmatranje
od tog dana već od 5. studenoga 1997. godine kada je stupio na snagu Zakon o
potvrđivanju Konvencije za zaštitu ljudskih prava i temeljnih sloboda i
Protokola, broj 1, 4, 6, 7 i 11 uz Konvenciju za zaštitu ljudskih prava i
temeljnih sloboda (»Narodne novine – Međunarodni ugovori«, broj 18/97., 6/99. –
pročišćeni tekst i 8/99. – ispravak, u daljnjem tekstu: Zakon o potvrđivanju
Konvencije), koja Konvencija u članku 6. stavku 1. jamči, između ostalog, i
pravo na suđenje u razumnom roku.

Ustavna tužba podnijeta je dana 16. srpnja 2004.
godine, a do toga dana postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak trajao ukupno deset
(10) godina, osam (8) mjeseci i dvanaest (12) dana, a nakon stupanja na snagu
Zakona o potvrđivanju Konvencije pa do dana podnošenja ustavne tužbe postupak
je trajao šest (6) godina, osam (8) mjeseci i jedanaest (11) dana.

4.2.
POSTUPANJE NADLEŽNOG SUDA

Postupak se u razmatranom, pravno relevantnom
razdoblju do podnošenja ustavne tužbe najprije vodio pred Općinskim sudom u
Zagrebu u trajanju od oko tri godine i jedanaest mjeseci. Nakon toga postupak
se vodio pred Županijskim sudom u Zagrebu u trajanju od oko devet mjeseci, te
potom pred Vrhovnim sudom Republike Hrvatske u trajanju od oko tri mjeseca.
Postupak se od veljače 2003. godine ponovo vodi pred Općinskim sudom u Zagrebu,
koji od toga dana pa do podnošenja ustavne tužbe, dakle, u razdoblju od oko
jedne godine i pet mjeseci, nije poduzeo niti jednu radnju u postupku.

4.3.
PONAŠANJE PODNOSITELJA USTAVNE TUŽBE (TUŽITELJA U PARNIČNOM POSTUPKU)

Podnositelj
ustavne tužbe kao tužitelj u parničnom postupku nije pridonio duljini postupka.

4.4.
SLOŽENOST SUDSKOG PREDMETA

Ustavni
sud utvrđuje da je riječ o donekle složenom predmetu u kojem je potrebno
utvrditi je li odluka o prestanku radnog odnosa podnositelju zakonita.

OCJENA
USTAVNOG SUDA

5. Ustavni sud utvrđuje da se predmet vodi u trajanju
duljem od deset godina, te da je u razdoblju nakon 5. studenoga 1997. godine
sud prvog stupnja bio neaktivan oko jednu godinu i pet mjeseci. Nasuprot
postupanju suda prvog stupnja, postupak pred žalbenim i revizijskim sudovima u
svemu je udovoljio zahtjevu suđenja u razumnom roku. Međutim, imajući u vidu
ukupnu duljinu postupka, te neučinkovito postupanje suda prvog stupnja, osobito
nakon veljače 2003. godine, te posebno okolnost da je riječ o radnom sporu koji
je žurne prirode, te okolnost da se postupak i nadalje vodi pred sudom prvog
stupnja, Ustavni sud nalazi da je povrijeđeno pravo podnositelja na suđenje u
razumnom roku, zajamčeno člankom 29. stavkom 1. Ustava Republike Hrvat­ske.

Stoga
je u smislu odredbe članka 63. Ustavnog zakona, donijeta odluka kao pod točkama
I. i II. izreke ove odluke.

6.
Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.

Visinu
naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.

7.
Odluka o objavi (točka V. izreke) temelji se na odredbama članka 29. Ustavnog
zakona.

Broj:
U-IIIA-2660/2004
Zagreb, 4. studenoga 2004.

USTAVNI SUD REPUBLIKE HRVATSKE

Predsjednik Vijeća
**dr. sc.** **Jasna Omejec**, v. r.

Odluka, NN 164/2004-2902